Kvindelig rådmand kalder forslaget for "noget feministisk pladder".

Fremover skal kvindelige rådmænd i Aarhus ikke bære betegnelsen "rådmand", men i stedet "rådkvinde." Det foreslår de to radikale byrådsmedlemmer i Aarhus Kommune, Eva Borchorst Mejnertz og Rabih Azad-Ahmad. Radikale Venstre foreslår samtidig, at Aarhus Kommune fremover benytter betegnelsen ”Forperson” i stedet for betegnelsen ”Formand”.

De to radikale medlemmer bærer forslagene frem på onsdagens byrådsmøde i Aarhus. Forslaget indebærer, at betegnelserne ”Forkvinde” og ”Formand” benyttes, når kønnet på forpersonen er kendt.

Ønsker forpersonen at benytte betegnelsen forperson om sig selv, skal det være muligt. Transkønnede skal ligeledes have mulighed for at vælge den ønskede betegnelse.

Kvindelig rådmand takker nej til forslaget

Forslaget falder imidlertid ikke i god jord hos kommunens eneste kvindelige rådmand, Jette Skive (DF), som er rådmand for Sundhed og Omsorg:

- Jeg er rådmand, og det agter jeg at blive ved med at være. Jeg synes, det er noget banalt pladder. Det er sådan noget feministisk pladder, som jeg slet ikke kan følge og langt ud over, hvad jeg synes er vigtigt her i livet. Når jeg kommer ud og møder folk og laver oplæg på møder, kan jeg ligeså tydeligt høre, hvilket politisk spektrum ordstyreren tilhører, når de tøver og ikke ved, om de skal kalde mig rådmand eller rådkvinde, siger Jette Skive til TV 2 Østjylland.

- Jeg vil meget gerne forblive rådmand. Det er en stillingsbetegnelse og sådan er det. Det er en gammel tradition, og det vil jeg meget gerne holde fast i.

- Vi siger heller ikke statsministerinde, fortsætter rådmanden.

- Jeg bliver ikke fornærmet over at blive kaldt rådmand. Mit køn har det helt fint, om jeg bliver kaldt mand eller kvinde i den her forbindelse, lyder det fra Jette Skive til TV2 Østjylland.

Børn påvirkes af de ord, de hører

De radikale henviser til kønsforskning, der viser, at betegnelsen betyder noget for kvinders muligheder i politik:

Det er naturligt, at børn tidligt opfatter og påvirkes af, hvilke ord vi benytter, lyder det i forslaget til aftenens byrådsmøde.

- Når vi benytter betegnelsen ”formand” for alle forpersoner uanset køn, så påvirker vi samtidig børn, unge som voksne. Idet dette sker som et led i socialiserings-, sprogs- og udviklingsprocessen kan det også være svært at få øje på. Det skyldes, at vi opfatter sproget som noget naturligt og derved ikke i samme grad stiller spørgsmålstegn ved, hvad det gør ved os som individer. Det er imidlertid veldokumenteret, at sproget har betydning i forhold til kategorisering og oplevede handlemuligheder. Derved opnår vi med betegnelsen en grundlæggende forståelse om, at hankønnet knyttes til den ledende rolle i et udvalg, en magistratsafdeling eller en bestyrelse.

- Når vi ønsker at opnå ligestilling i bestyrelses- og udvalgsarbejdet, er vi derfor nødt til at holde os dette for øje. For Radikale Venstre er det følgelig grundlæggende, at vi ændrer betegnelsen således, at også piger og kvinder i højere grad vil se sig selv som potentielle i forhold til at indtage ledende roller i bestyrelser og udvalg.